І, наогул, на прэзентацыі было шмат светлых жартаў, добрых пажаданняў. Тон задала першы намеснік міністра інфармацыі Лілія Ананіч, эстафету падхапілі Тадэвуш Стружэцкі, намеснік міністра культуры Рэспублікі Беларусь, Уладзімір Шчасны, старшыня Нацыянальнай камісіі Рэспублікі Беларусь па справах ЮНЕСКА, навукоўцы — гісторыкі, рэцэнзенты кнігі, калегі па працы. Ды і сам віноўнік урачыстасці не заставаўся ў баку. Высветлілася, што Раману Матульскаму споўнілася толькі што 50 гадоў, а ён са свайго юбілею “збег” у далёкае Пуэрта-Рыка. І пачалося вясёлае абмеркаванне гэтай падзеі. Нарэшце ўсе пагадзіліся на адным: новая кніга — добры падарунак да дня нараджэння аўтара. І пачатую работу трэба працягваць. Першая частка кнігі прысвечана развіццю кніжнай і бібліятэчнай справы на Беларусі з X да пачатку XX стагоддзя, а другое выданне павінна ахопліваць, па меркаванні жартаўнікоў, эпоху Леніна, Сталіна да эпохі Матульскага. Раман Сцяпанавіч пагадзіўся з тымі, хто даваў такую параду. І сказаў: “Я проста вымушаны пісаць працяг”.